<classify> POLISI mkoani Mbeya inawasaka watu wanaodaiwa kufukua kaburi na kisha kuchukua mifupa ya mwili wa marehemu ambaye alikuwa mwenye ualbino. Katika taarifa aliyotoa kwa vyombo vya habari, Kaimu Kamanda wa Polisi Mkoa, Modestus Chambu alisema tukio hilo lilitokea Agosti 30, mwaka huu saa tatu usiku katika Kijiji cha Ngonga wilayani Kyela.Kaimu Kamanda alisema kaburi la Andusamile Mwalwebe aliyekuwa maarufu kwa jina la Kanjanja 65, mkazi wa Kijiji cha Ngonga aliyefariki dunia mwaka 2012 kwa maradhi ya kawaida na aliyekuwa albino, lilikutwa limefukuliwa na watu wasiojulikana na kisha watu hao kuchukua mifupa ya mwili wa mtu huyo.Alisema kiini cha tukio hilo ni imani za kishirikina na inadaiwa kuwa kabla ya kuchukua mifupa ya marehemu huyo, watu hao walichimba shimo kubwa pembeni mwa kaburi hilo lililojengwa kwa tofali za saruji kisha wakabomoa upande mmoja wa jeneza na kuchukua mifupa hiyo na kutoweka nayo.Alisema upelelezi unaendelea ikiwa ni pamoja na msako ili kuwabaini na kuwakamata watuhumiwa hao ili wachukuliwe hatua za kisheria kutokana na kitendo walichofanya. Aidha, Kaimu Kamanda huyo alisema wanaendelea na misako na operesheni mbalimbali katika maeneo mbalimbali ya Mkoa wa Mbeya ili kuzuia na kudhibiti matukio ya uhalifu pamoja na ajali za barabarani.  <topic>: kitaifa 